Mitjançant el Decret 200/2010, de 27 de desembre, de creació, denominació i determinació de l'àmbit de competències dels departaments de l'Administració de la Generalitat de Catalunya, s'ha modificat l'àmbit competencial dels diferents departaments de l'Administració de la Generalitat, s'ha modificat la denominació d'alguns departaments i s'ha modificat el nombre total dels existents.
Mitjançant el Decret 320/2011, de 19 d'abril, de reestructuració del Departament d'Interior, s'adapta l'estructura departamental al nou marc competencial i es determinen les competències bàsiques que conformen el Departament.
Amb l'aprovació del dit Decret, es compleix una primera fase del procés reorganitzatiu necessari per assolir els objectius d'eficàcia i eficiència pel que fa als serveis que presta el Departament d'Interior.
Amb l'aprovació del Decret 415/2011, de 13 de desembre, s'estructura la funció policial de la Direcció General de la Policia, i és adaptada als canvis que viu Catalunya els darrers anys.
En el context actual de crisi econòmica i restricció pressupostària de la despesa pública, escau reestructurar les unitats del Departament les competències de les quals puguin ser exercides per les unitats centrals del Departament.
En aquest sentit, es centralitzen en la Subdirecció General de Prevenció de Riscos i Salut Laboral de la Direcció de Serveis del Departament d'Interior les funcions relatives a la prevenció de riscos exercides per les diferents unitats directives del Departament.
Així mateix, es duen a terme determinats ajustaments en la distribució funcional dels àmbits adscrits al Gabinet Tècnic de la Secretaria General, amb l'objectiu de contribuir a una més gran optimització dels recursos disponibles.
Per tot això, de conformitat amb l'article 23 de la Llei 13/2008, de 5 de novembre, de la presidència de la Generalitat i del Govern, la Llei 26/2010, de 3 d'agost, de règim jurídic i de procediment de les administracions públiques de Catalunya, i la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;
A proposta de la persona titular del Departament d'Interior i d'acord amb el Govern,
Es fa una nova redacció de l'article 21 del Decret 320/2011, de 19 d'abril, que queda redactat de la manera següent:
Subdirecció General de Prevenció de Riscos i Salut Laboral.
"21.1 A la Subdirecció General de Prevenció de Riscos i Salut Laboral li corresponen les funcions següents:
"a) Planificar, proposar i coordinar les actuacions que s'hagin de dur a terme en el Departament en matèria de prevenció de riscos i salut laboral.
"b) Impulsar l'execució de la política de prevenció de riscos i salut laboral del Departament.
"c) Informar els òrgans del Departament sobre la planificació de les actuacions que s'hagin de portar a terme en matèria de prevenció de riscos i salut laboral en el Departament.
"d) Aplicar i coordinar els plans i programes d'actuació preventiva que aprovi el Departament per tal de millorar les condicions de seguretat i salut del seu personal.
"e) Informar les persones treballadores, consultar aquestes persones i garantir la seva participació a través de la Comissió Paritària de Prevenció de Riscos i dels comitès de seguretat i salut.
"f) Impulsar, proposar i coordinar les activitats de formació, informació i comunicació en matèria de salut laboral i prevenció de riscos laborals en col·laboració amb les unitats del Departament amb funcions relacionades amb la prevenció de riscos laborals.
"g) Planificar i coordinar les actuacions que es duguin a terme amb altres institucions alienes al Departament en matèria de seguretat i salut.
"h) Representar el Departament en la Comissió Paritària de Prevenció de Riscos Laborals i en la Comissió de Coordinació de Riscos Laborals.
"21.2 De la Subdirecció General de Prevenció de Riscos i Salut Laboral depenen els òrgans següents:
"a) El Servei de Prevenció de Riscos Laborals.
"b) El Servei de Planificació i Intervenció Psicològica."
S'afegeix l'article 22 bis al Decret 320/2011, de 19 d'abril, amb la redacció següent:
Servei de Planificació i Intervenció Psicològica.
"22 bis.1 Al Servei de Planificació i Intervenció Psicològica li corresponen les funcions següents:
"a) Planificar les actuacions necessàries per dur a terme les avaluacions psicològiques dels cossos operatius.
"b) Vetllar per l'assistència psicològica als cossos operatius en situacions d'incidents crítics.
"c) Encarregar-se de l'anàlisi, la identificació i l'assessorament per tal d'establir processos de millora en les dinàmiques organitzacionals i el clima laboral en coordinació amb el Servei de Prevenció de Riscos Laborals.
"d) Donar suport, a requeriment de les direccions generals corresponents, per afavorir i orientar l'adequació de les persones dels cossos operatius al lloc de treball que ocupen o al possible canvi de lloc, de conformitat amb les habilitats i competències professionals predeterminades per les mateixes direccions generals operatives.
"e) Analitzar les problemàtiques detectades en l'àmbit psicopatològic i la seva etiologia per tal d'avaluar i proposar les necessitats formatives o de suport que en derivin.
"f) Col·laborar en el disseny i l'execució de les activitats formatives i informatives per facilitar eines als cossos operatius amb la finalitat de pal·liar els efectes psicològics derivats de tasques amb un alt índex de perillositat o risc.
"g) Elaborar, impulsar i aplicar, en coordinació amb el Servei de Prevenció de Riscos Laborals, programes de sensibilització i prevenció quant al consum de substàncies tòxiques.
"h) Assessorar en relació amb els diagnòstics i les propostes de derivació a tractaments psicològics de les persones que formen part dels cossos operatius.
"22 bis.2 Del Servei de Planificació i Intervenció Psicològica depèn la Secció de Suport Psicològic."
S'afegeix l'article 22 ter al Decret 320/2011, de 19 d'abril, amb la redacció següent:
"A la Secció de Suport Psicològic li corresponen les funcions següents:
"a) Donar suport i assistència psicològica als cossos operatius en situació de crisi, grans catàstrofes i accidents multitudinaris col·laborant amb les estructures de suport psicològic.
"b) Executar els controls psicològics necessaris als membres del cos de mossos d'esquadra per a la prevenció i detecció d'alteracions o trastorns que puguin comprometre la funció policial, en coordinació amb els serveis i unitats corresponents de la Direcció General de la Policia.
"c) Realitzar els controls psicològics necessaris de forma preventiva als membres del cos de mossos d'esquadra després d'una recollida o retirada de l'arma de foc, en col·laboració i coordinació amb el Servei de Prevenció de Riscos Laborals i les unitats corresponents de la Direcció General de la Policia.
"d) Diagnosticar, informar i proposar la derivació psicològica pel que fa a les persones que formen part dels cossos operatius, en coordinació amb el Servei de Prevenció de Riscos Laborals i l'organització.
"e) Executar els programes de sensibilització i prevenció del consum de substàncies tòxiques en els cossos operatius.
"f) Qualsevol altra funció que li encomanin de naturalesa anàloga."
S'afegeix l'apartat 3 a l'article 23 del Decret 320/2011, de 19 d'abril, amb la redacció següent:
"23.3 De l'Àrea de Tecnologies de la Informació i les Comunicacions depèn la Unitat Especialitzada de Tecnologies de la Informació i les Comunicacions de l'Àmbit Policial, a la qual corresponen la coordinació i supervisió de les funcions de l'esmentada Àrea pel que fa a l'àmbit policial.
"Al davant d'aquesta Unitat hi ha personal del Centre de Tecnologies de la Informació i les Comunicacions de la Generalitat de Catalunya."
5.1 Es modifica la lletra h) de l'article 29 del Decret 320/2011, de 19 d'abril, que queda redactada de la manera següent:
"h) Estudiar i elaborar sistemes d'indicadors de gestió i estratègics que permetin avaluar els serveis i la presa de decisions".
5.2 S'afegeixen les lletres i), j) i k) a l'article 29 del Decret 320/2011, de 19 d'abril, amb la redacció següent:
"i) Elaborar i fer el seguiment del quadre de comandament com a instrument de planificació estratègica en el marc de l'actuació de l'acció de govern.
"j) Informar les unitats directives sobre les iniciatives i els programes derivats de les institucions europees que els concerneixen i propiciar l'actuació internacional del Departament dins d'Europa.
"k) Qualsevol altra funció de naturalesa anàloga que li encomanin."
Es modifiquen les lletres f) i g) de l'article 30 del Decret 320/2011, de 19 d'abril, que queden redactades de la manera següent:
"f) Col·laborar amb el departament competent en matèria d'interoperabilitat administrativa i fer el seguiment del consum de productes del catàleg de dades i documents electrònics oferts per les eines corporatives, així com informar de les novetats en guies, formació i jornades relacionades amb aquesta matèria.
"g) Participar en la simplificació administrativa dels procediments del Departament i fer-ne el seguiment, i també fer-ne la difusió als gestors responsables per garantir l'adequació dels serveis als requisits, vetllant pel compliment de la normativa vigent en la matèria."
7.1 Es modifica la lletra i) de l'article 31 del Decret 320/2011, de 19 d'abril, que queda redactada de la manera següent:
"i) Qualsevol altra funció que li encomanin de naturalesa anàloga."
7.2 Se suprimeix la lletra j) de l'article 31 del Decret 320/2011, de 19 d'abril.
Aquest Decret entrarà en vigor l'endemà de la publicació en el Diari Oficial de la Generalitat de Catalunya.